Ego Guido, comes Nivernensis et Forensis, et ego Matildis, comitissa, uxor ejus, omnibus notum facimus, tam presentibus quam futuris, quod nos convenciones et usagium quos Petrus, quondam bone memorie genitor, comes Autissiod., fecit et concessit Burgensibus Mailliaci-Castri, super bosco de Fretoy, ratas habemus pariter et acceptas, quarum tenor talis: Ego, Petrus, comes Autissiodor. et Tornod., et marchio Namucencis, notum facio universis presentibus et futuris, quod bona fide promisi et concessi omnibus hominibus de Mailliaco-Castro, quod nec ego, nec uxor mea comitissa, nec heres meus, aliquid vendemus vel vendi faciemus de bosco de Fretoy, nec sustinebimus quod Acelinus de Meriaco, vel heres ejus, vel mandatum eorum, similiter aliquid vendat in dicto bosco. Rogavimus, eciam, dominum Autissiod., episcopum, ut si hab hiis convencionibus resiliremus, nos excommunicaret, et terram nostram supponeret interdicto, donec esset plenius emendatum. Constituimus eciam et concessimus, ut homines predicti usum suum habeant in dicto bosco, ad tremulum et charmen et aceram, et ad omnem boscum mortuum, ad calefaciendum; ad edificium autem domorum habent usum suum ad boscum vivum; ita tamen quod quando voluerint ire in bosco, pro bosco ad edificandum, prius loquantur super hoc cum preposito meo. Constitui etiam et concessi, ut dictis hominibus ad aisamenta sua, videlicet, dolia, cupas, cistas, et omnia alia superlectilia, de quocunque nemore sint, sive omni occasione vendere liceat. Quod ut ratum sit et firmum et inconcussum imposterum habeatur, nos Guido, Nivernensis et Forensis, et ego Matildis, uxor ejus, convenciones supradictas et usagium, sicut in presenti carta continetur, approbamus et laudamus, et presentem sigillorum nostrorum munimine fecimus roborari. Actum, anno Gracie Mº CCº XXº IXº.